CELEX: 32012H0724(10)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta’ Lulju 2012 dwar il-Programm Nazzjonali ta’ Riforma 2012 tal-Ġermanja u li twassal l-opinjoni tal-Kunsill dwar il-Programm ta’ Stabbiltà tal-Ġermanja, 2012-2016

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/35
            
         RAKKOMANDAZZJONI TAL-KUNSILL
   tal-10 ta’ Lulju 2012
   dwar il-Programm Nazzjonali ta’ Riforma 2012 tal-Ġermanja u li twassal l-opinjoni tal-Kunsill dwar il-Programm ta’ Stabbiltà tal-Ġermanja, 2012-2016
   2012/C 219/10
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-rakkomandazzjoni tal-Kummissjoni Ewropea,
   Wara li kkunsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat tal-Impjiegi,
   Wara li kkonsulta mal-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għall-impjiegi u t-tkabbir, bl-isem ta’ Ewropa 2020, imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn tenħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, huwa adotta deċiżjoni dwar il-linji gwida għall-politika tal-Istati Membri dwar l-impjiegi (2), li flimkien jagħmlu l-“linji gwida integrati”. L-Istati Membri ġew mistiedna jqisu l-linji gwida integrati fil-politiki ekonomiċi u okkupazzjonali nazzjonali tagħhom.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (3) dwar il-Programm Nazzjonali ta’ Riforma tal-Ġermanja għall-2011 u ta l-opinjoni tiegħu dwar il-Programm ta’ Stabbiltà aġġornat tal-Ġermanja għall-perjodu 2011-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni Semestru Ewropew ta’ koordinazzjoni ta’ politika integrata u ex ante, imsejsa fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011tal-Parlament Ewropew u tal-Kunsill tas- 16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (4), il-Kummissjoni adottat ir-Rapport dwar il-Mekkaniżmu ta’ Twissija, li fih hija ma identifikatx il-Ġermanja bħala wieħed mill-Istati Membri li dwaru kellha titwettaq analiżi fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet li sejjħu lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħrajn, sabiex jippreżenta l-pożizzjonijiet tiegħu dwar l-azzjonijiet rakkomandati fi ħdan il-ċiklu tal-politika Ewropa 2020. Dawn il-poizzjonjijiet jiffurmaw parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew ġie involut kif suppost fis-Simestru Ewropew, skont ir-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir 2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet sabiex jiggarantixxi l-istabbiltà finanzjarja, il-konsolidazzjoni fiskali u l-azzjoni li tħeġġeġ it-tkabbir. Huwa enfasizza l-ħtieġa li titkompla konsolidazzjoni fiskali differenzjata u li tiffavorixxi t-tkabbir, biex l-ekonomija jerġa’ jkollha kundizzjonijiet normali għas-self, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika.
            
         
               (8)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipi fil-Patt Euro Plus biex jippreżentaw l-impenji tagħhom fil-ħin biex jiġu inklużi fil-Programmi ta’ Stabbiltà jew ta’ Konverġenza tagħhom u fil-Programmi Nazzjonali ta’ Riforma tagħhom.
            
         
               (9)
            
            
               Fit-18 ta’ April 2012, il-Ġermanja ressqet il-Programm ta’ Stabbiltà tagħha għall-perjodu 2012-2016 u, fit-12 ta’ April 2012, il-Programm Nazzjonali ta’ Riforma 2012 tagħha. Sabiex jitqiesu l-konnessjonijiet bejniethom, iż-żewġ programmi ġew valutati fl-istess waqt.
            
         
               (10)
            
            
               Skont l-ewwel notifika tal-2012 tad-defiċit u ċ-ċifri tad-dejn mill-Ġermanja għas-snin 2008-2011 għall-applikazzjoni tal-proċedura ta’ defiċit eċċessiv, id-defiċit tal-amministrazzjoni pubblika fl-2011 kien taħt il-valur referenzjarju tat-Trattat ta’ 3 % tal-PDG. Barra minn hekk, it-tbassir tar-rebbiegħa tal-2012 tas-servizzi tal-Kummissjoni jipprojjetta li d-defiċit tal-amministrazzjoni pubblika se jibqa’ taħt il-valur referenzjarju tat-Trattat u jonqos ulterjorment matul il-perjodu ta’ tbassir. B’riżultat ta’ dan, u f’konformità mad-dispożizzjonijiet tal-Patt ta’ Stabbiltà u Tkabbir, fit-30 ta’ Mejju, il-Kummissjoni adottat rakkomandazzjoni għal deċiżjoni tal-Kunsill li tħassar d-deċiżjoni dwar l-eżistenza ta’ defiċit eċċessiv skont l-Artikolu 126(12) tat-Trattat (5).
            
         
               (11)
            
            
               Abbażi tal-valutazzjoni tal-Programm ta’ Stabbiltà skont ir-Regolament (KE) Nru 1466/97, il-Kunsill huwa tal-opinjoni li x-xenarju makroekonomiku li jirfed il-projjezzjonijiet baġitarji f’dak il-Programm huwa plawsibbli. Il-projjezzjonijiet tal-Programm ta’ Stabbilità għall-2012-13 huma konformi mat-tbassir tar-rebbiegħa tal-2012 tas-servizzi tal-Kummissjoni fir-rigward tar-ritmu u l-bixra tat-tkabbir ekonomiku kif ukoll l-iżviluppi fis-suq tax-xogħol. Il-projjezzjonijiet tal-Programm ta’ Stabbilità għat-tkabbir ekonomiku fis-snin imbiegħda huma konformi sew mal-estimu tal-Kummissjoni tar-rata tat-tkabbir fuq terminu medju tal-Ġermanja. L-Objettiv tal-istateġija baġitarja deskritt fil-Programm ta’ Stabbilità hu li jintlaħaq l-objettiv baġitarju ta’ terminu medju (OTM) diġà fl-2012 u li jinkisbu baġits nominali prattikament bilanċjati sa mill-2014, billi jibdew b’defiċit nominali ta’ 1,0 % tal-PDG fl-2011, b’hekk taħt il-valur referenzjarju ta’ 3 % tat-Trattat, sinifikament qabel l-iskadenza tal-2013. Il-Programm ta’ Stabbilità jispeċifika l-OTM preċedenti ta’ defiċit strutturali ta’ ½ % tal-PDG, (interpretat bħala firrxa żgħira madwar 0,5 % tal-PDG), li adegwatament tirrifletti r-rekwiżiti tal-Patt ta’ Stabbiltà u Tkabbir, biex jimplika defiċit li ma jaqbiżx 0,5 % tal-PDG. Riskji għall-miri tad-defiċit u tad-dejn jistgħu jinħolqu b’mod partikolari jekk jirriżulta li jkunu meħtieġa miżuri biex jistabbilizzaw is-settur finanzjarju. Abbażi tad-bilanċ tal-baġit strutturali (ikkalkulat mill-ġdid) (6), il-Ġermanja qed tippjana li tirrispetta l-OTM tagħha matul il-perjodu tal-Programm ta’ Stabbilità, li għandu jkun ukoll il-każ meta titqies il-valutazzjoni tar-riskju. Skont l-informazzjoni provduta fil-Programm ta’ Stabbilità kif ukoll waqt li titqies il-valutazzjoni tar-riskju, ir-rata tat-tkabbir tan-nefqa tal-gvern, meta jitqiesu l-miżuri għad-dħul diskrezzjonali, jeċċedu l-limitu referenzjarju tan-nefqa tal-Patt ta’ Stabbiltà tal-2012, waqt li jirrispettawh fl-2013.
               Id-dejn gross huwa mistenni jiżdied sa 0,8 punti perċentwali għal 82,0 % tal-PDG fl-2012, qabel ma jaqa’ għal 80 % tal-PDG fl-2013 u jibqa fit-triq tan-niżla minn hemm ’il quddiem. Wara l-korrezzjoni tad-defiċit eċċessiv, il-Ġermanja qiegħda f’perjodu ta’ tranżizzjoni u, skont il-pjanijiet, qed tagħmel progress suffiċjenti lejn konformità mal-limitu referenzjarju għat-tnaqqis tad-dejn tal-Patt ta’ Stabbiltà u Tkabbir.
            
         
               (12)
            
            
               Il-Gvern Federali ħa miżuri biex itejjeb l-effiċjenza tal-infiq pubbliku fuq il-kura tas-saħħa u ppropona riforma ta’ kura fit-tul. Sforzi addizzjonali sabiex titjieb l-effiċjenza fil-kura tas-saħħa huma meħtieġa biex irażżnu żidiet ulterjuri fin-nefqa mistennija. Ir-riforma proposta tal-kura fuq terminu twil hi wkoll insuffiċjenti biex tlaħħaq maż-żidiet mistennija fil-kostijiet futuri. Hemm skop għat-titjib tal-effiċjenza tas-sistema tat-taxxa. Il-Gvern Federali qiegħed fit-triq it-tajba biex jilħaq l-impenn tiegħu li jżid l-infiq li jsaħħaħ it-tkabbir fuq l-edukazzjoni u r-riċerka. Madanakollu, jibqa’ wkoll importanti li anki l-Länder u l-muniċipalitajiet, li huma responsabbli għall-biċċa l-kbira tan-nefqa fuq l-edukazzjoni u r-riċerka, jiżguraw infiq adegwat u effiċjenti f’dawk l-oqsma. L-introduzzjoni ta’ trażżin tad-dejn kostituzzjonali ġdid kompliet issaħħaħ il-qafas fiskali Ġermaniż. Madanakollu, ma kien hemm l-ebda progress sinifikanti fl-implimentazzjoni tar-regola baġitarja fil-livell ta’ Länder.
            
         
               (13)
            
            
               Sostenn pubbliku sostanzjali għas-settur finanzjarju, flimkien mal-isforsi proprji ta’ aġġustament tas-settur u l-effetti benefiċjali tal-irkupru tal-ekonomija Ġermaniża, stabilizzaw is-settur globalment. Minkejja l-ezistenza ta’ settur finanzjarju relattivament stabbli b’mod ġenerali, u n-nuqqas ta’ kriżi ta’ kreditu (credit crunch) għad hemm nuqqasijiet, partikolarment, il-problemi strutturali għal xi Landesbanken, b’mod partikolari n-nuqqas ta’ mudell kummerċjali vijabbli, strutturi dgħajfa ta’ governanza u vulnerabbiltajiet minħabba grad għoli ta’ dipendenza fuq il-finanzjament fil-livell tal-operaturi.
            
         
               (14)
            
            
               Il-prestazzjoni tajba tas-suq tax-xogħol Ġermaniż, bl-għadd ta’ impjiegi li qed jiżdied u b’qgħad moderat, ma kienitx ta’ benefiċċju għall-parteċipanti kollha bl-istess mod u l-pagi mhux dejjem żdiedu skont il-produttività. Diżinċentivi fiskali li jirriżultaw mill-feles ta’ taxxa għoli, partikolarment minħabba l-kontribuzzjonijiet għolja tas-sigurtà soċjali, ikomplu jxekklu b’mod partikolari l-integrazzjoni ta’ dawk li jaqilgħu pagi baxxi fis-suq tax-xogħol. L-użu estensiv ta’ mini-jobs iwassal għal akkwiżizzjoni baxxa tad-drittijiet tal-pensjoni. Għaldaqstant, hemm bżonn li tittejjeb it-trażizzjoni minn mini-jobs għal forom iktar stabbli ta’ kuntratti. Ir-riforma riċenti tal-istrumenti tas-suq tax-xogħol għandha tappoġa l-opportunitajiet għall-impjieg għal kulħadd. Li tiżdied l-effikaċja tas-sistema edukattiva, u l-kisba edukattiva ta’ gruppi żvantaġġati, hija sfida ewlenija għall-Ġermanja. Fuq t-terminu medju sa dak twil, l-iżgurar tad-disponibilità ta’ ħaddiema kkwalifikati se jkun kruċjali biex ittaffi l-effetti negattivi tal-bidla demografika fuq tkabbir potenzjali. Il-parteċipazzjoni baxxa tan-nisa fil-forza tax-xogħol hija ta’ tħassib. Diżinċentivi fiskali għat-tieni sors tad-dħul u n-nuqqas ta’ faċilitajiet full-time għall-indukrara tat-tfal u skejjel għall-matul il-jum jostakolaw il-parteċipazzjoni femminili fis-suq tax-xogħol.
            
         
               (15)
            
            
               Il-Ġermanja għaddejja b’riforma ewlenija tas-sistema tal-enerġija. Il-kostijiet ekonomiċi ġenerali għat-trasformazzjoni tas-sistema tal-enerġija għandhom ikunu minimizzati billi tkun aċċelerata l-espansjoni nazzjonali u transkonfinali tan-netwerk, billi kontinwament tiżdied il-kost-effikaċja tal-politika ta’ klima u l-enerġija rinnovabbli, jittieħdu passi deċiżivi biex titrawwem aktar l-effiċjenza fl-enerġija, u t-tkattir tal-kompetizzjoni fis-swieq tal-enerġija. Minħabba l-pożizzjoni ġeografika ċentrali tal-Ġermanja, is-sistema ferrovjarju Ġermaniż, għandu impatt sinifikanti fuq is-sistema ferrovjarja Ewropea globali. Il-kompetizzjoni fis-swieq ferrovjarju għall-passiġġieri u tal-merkanzija għadha baxxa ħafna, l-aktar minħabba nuqqas ta’ separazzjoni effettiva bejn il-ġestitur tal-infrastruttura u l-impriża tal-ferrovija. Minkejja l-progress li sar matul dawn l-aħħar snin, fost affarijiet oħra permezz tal-implimentazzjoni tad-Direttiva 2006/123/KE tal-Parlament Ewropew u tal-Kunsill tat- 12 ta’ Diċembru 2006 dwar is-servizzi fis-suq intern (7) (id-“Direttiva tas-Servizzi”), hemm lok għal stimulu ulterjuri tal-kompetizzjoni u tat-tkabbir fil-produttività f’xi setturi tas-servizzi.
            
         
               (16)
            
            
               Il-Ġermanja daħlet għal għadd ta’ impenji fil-Patt Euro Plus. L-impenji, u l-implimentazzjoni tal-impenji preżentati fl-2011, huma relatati mat-tkattir tal-impjiegi, it-titjib tal-kompetittività, it-tisħiħ tas-sostenibbiltà tal-finanzi pubbliċi u r-rinfurzar tal-istabbiltà finanzjarja. Il-Kummissjoni vvalutat l-implimentazzjoni tal-impenji tal-Patt Euro Plus. Fir-rakkomandazzjonijiet t’hawn taħt ġew ikkunsidrati r-riżultati ta’ din il-valutazzjoni.
            
         
               (17)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Ġermanja. Hija vvalutat il-Programm ta’ Stabbiltà u l-Programm Nazzjonali ta’ Riforma. Mhux biss qieset ir-rilevanza tagħhom għall-politika fiskali u soċjoekonomika sostenibbli fil-Ġermanja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-Rakkomandazzjonijiet (1) sa (4) hawn taħt.
            
         
               (18)
            
            
               Fid-dawl ta’ din il-valutazzjoni, il-Kunsill eżamina il-Programm ta’ Stabbiltà, u l-opinjoni (8) tiegħu hija riflessa b’mod partikolari fir-Rakkomandazzjoni (1) hawn taħt,
            
         B’DAN JIRRAKKOMANDA li l-Ġermanja tieħu azzjoni fil-perjodu bejn l-2012 u l-2013 sabiex:
   
               1.
            
            
               Tkompli b’politiki fiskali sodi biex tikseb l-OTM sal-2012. Għal dan il-għan, timplimenta l-istrateġija baġitarja kif maħsuba, waqt li tiżgura konformità mal-limitu referenzjarju tan-nefqa u kif ukoll progress suffiċjenti lejn konformità mal-limitu referenzjarju għat-tnaqqis tad-dejn. Tkompli l-kors ta’ konsolidazzjoni li jiffavorixxi t-tkabbir permezz ta’ sforzi addizzjonali biex ittejjeb l-effiċjenza tal-infiq pubbliku fuq il-kura tas-saħħa u l-kura fit-tul, u bl-użu mhux utilizzat tal-potenzjal biex tittejjeb l-effiċjenza tas-sistema tat-taxxa; tuża l-ambitu disponibbli għal infiq li jsaħħaħ it-tkabbir miżjud u iktar effiċjenti fuq l-edukazzjoni u r-riċerka fil-livelli kollha tal-gvern. Tlesti l-implimentazzjoni tat-trażżin tad-dejn b’mod konsistenti madwar il-Länder kollha waqt li tiżgura proċeduri ta’ monitoraġġ f’waqthom u rilevanti u mekkaniżmi ta’ korrezzjoni
            
         
               2.
            
            
               Tindirizza d-dgħufijiet strutturali li baqa’ fis-settur finanzjarju, inter alia billi tirristruttura ulterjorment dawk il-Landesbanken li għandhom bżonn ta’ mudell vijabbli ta’ negozju li jkun iffinanzjat b’mod adegwat billi tevita diżingranar eċċessiv.
            
         
               3.
            
            
               Tnaqqas il-feles għoli tat-taxxa b’mod li ma jaffettwax il-baġit, partikolarment għal dawk bi dħul baxx, u żżomm miżuri xierqa ta’ attivazzjoni u integrazzjoni, b’mod partikolari għall-dawk qiegħda għat-tul. Toħloq kundizzjonijiet biex il-pagi jikbru skont il-produttività. Tieħu miżuri biex tgħolli r-riżultati edukattivi ta’ gruppi żvantaġġati, partikolarment billi tiżgura opportunitajiet indaqs għall-edukazzjoni u s-sistema tat-taħriġ. Tneħħi gradwalment id-diżinċentivi fiskali għat-tieni sors ta’ dħul, u żżid id-disponibbiltà ta’ faċilitajiet fulltime għall-indukrar tat-tfal u skejjel għal matul il-jum.
            
         
               4.
            
            
               Tkompli l-isforzi biex iżżomm il-kostijiet ġenerali ekonomiċi għat-trasformazzjoni tas-sistema tal-enerġija baxxi kemm jista’ jkun, anki billi taċċellera l-espansjoni tan-netwerks nazzjonali u transkonfinali tal-gass u tal-elettriku. Tiżgura li l-istruttura istituzzjonali tiggarantixxi kompetizzjoni effettiva fis-swieq ferrovjarji. Tieħu miżuri biex tistimula ulterjorment il-kompetizzjoni fis-setturi tas-servizzi, inkluż is-servizzi professjonali u ċertu artiġjanat, b’mod partikolari fis-settur tal-kostruzzjoni.
            
         
      Magħmul fi Brussell, l-10 ta’ Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  Miżmuma għall-2012 bid-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (3)  ĠU C 212, 19.7.2011, p. 9.
   
      (4)  ĠU L 306, 23.11.2011, p. 25.
   
      (5)  Id-Deċiżjoni tal-Kunsill 2012/369/UE li rriżultat ġiet adottata fit-22 ta’ Ġunju 2012 (ĠU L 179, 11.7.2012, p. 17).
   
      (6)  Bilanċ aġġustat ċiklikament nett mill-miżuri ta’ darba jew temporanji, ikkalkulat mill-ġdid mis-servizzi tal-Kummissjoni abbażi tal-informazzjoni pprovduta fil-Programm, bl-użu tal-metodoloġija komunament maqbula.
   
      (7)  ĠU L 376, 27.12.2006, p. 36.
   
      (8)  Skont l-Artikolu 5(2) tar-Regolament (KE) Nru 1466/97.